
Proiect

L E G E

pentru modificarea şi completarea anexei nr.4 la Legea nr.764-XV

din 27 decembrie 2001 privind organizarea administrativ-teritorială

a Republicii Moldova

Parlamentul adoptă prezenta lege organică. 

Articol unic. – Anexa nr.4 la Legea nr.764-XV din 27 decembrie 2001 privind organizarea administrativ-teritorială a Republicii Moldova se modifică şi se completează după cum urmează: 

la poziţia "Total localităţi" subpoziţia "oraşe", cifra "2" se substituie prin cifra "3";

compartimentul "Oraşe" se completează în final cu poziţia "Congaz";

la compartimentul "Sate (comune)       Localităţi din componenţa lor", poziţia "Congaz     Congaz" se exclude.

PREŞEDINTELE  PARLAMENTULUI

NOTĂ informATIVĂ

la proiectul de Lege pentru modificarea şi completarea anexei nr.4 

la Legea nr.764-XV din 27 decembrie 2001 privind organizarea 

administrativ-teritorială a Republicii Moldova
În conformitate cu art.12 alin.(3) lit.a) din Legea Republicii Moldova nr.344-XIII din 23 decembrie 1994 privind statutul juridic special al Găgăuziei (Gagauz-Yeri), pct.6 din Regulamentul cu privire la modul de soluţionare a chestiunilor organizării administrativ-teritoriale a Republicii Moldova, aprobat prin Legea Republicii Moldova nr.741-XIII din                 20 februarie 1996, art.51 alin.(4) din Regulamentul Găgăuziei şi art.9 alin.(1) din Legea UTA Găgăuzia nr.1-II/I din 12 august 1995 privind organizarea administrativ-teritorială, Adunarea Populară a Găgăuziei i-a atribuit satului Congaz statut de oraş de subordonare raională.

Unitatea administrativ-teritorială Congaz este o localitate cu infrastructură economică şi social-culturală dezvoltată. Congaz este un centru administrativ, industrial, comercial şi cultural, a cărui populaţie este ocupată în industrie, comerţ, sfera deservirii, în diverse domenii ale activităţii intelectuale.

Congaz este un fel de centru regional care oferă servicii în domeniul comerţului, construcţiilor, culturii, sportului şi în alte domenii social-economice localităţilor Chirsova, Beşalma, Baurci, Svetlîi, Chioselia, Cotovscoe, Cîetu etc. În anii 50 Congaz a fost centru raional.

În prezent populaţia Congazului constituie 13.536 de persoane, inclusiv 6.756 de persoane apte pentru muncă. Sînt ocupaţi în economie 4387 de persoane, sau 65% din populaţia activă.

Pe teritoriul localităţii sînt înregistraţi şi activează peste 200 de agenţi economici, preponderent în industrie, comerţ şi agricultură.

Cele 7 întreprinderi agricole mari din Congaz cultivă 7.600 ha de pămînturi şi produc anual produse agricole în valoare de 38,5 mln.lei. Iar cele 145 de gospodării ţărăneşti (de fermier) cultivă 230 ha.

În localitate funcţionează 15 întreprinderi industriale, prelucrătoare şi de colectare, cele mai importante fiind fabrica de confecţii "Asena Textil S.R.L.", întreprinderea vinicolă "Tecca S.R.L.", secţia de mezeluri "Csteg S.R.L.", filiala de colectare a produselor agricole "Trans-oil-grup S.R.L.". La Congaz sînt în funcţiune 4 mori, 2 fabrici de ulei, 3 jatere, 2 centre de colectare a cărnii şi lînii, 2 întreprinderi producătoare de mobilă.

Produsul intern brut în industrie este de peste 100 mln.lei, fiind de       2,6 ori mai mare decît cel din agricultură. La Congaz funcţionează 56 de întreprinderi de comerţ, 29 de întreprinderi prestatoare de servicii,                  6 întreprinderi de proiectări şi construcţii, inclusiv de gazoducte şi apeducte.

Cei 2792 de elevi din Congaz îşi fac studiile medii la liceul teoretic, liceul moldo-turc, şcoala medie, gimnaziu, şcoala-internat. Iar cele                5 grădiniţe de copii au grijă de 750 de copii.

Locuitorii Congazului au la dispoziţie un spital cu 54 de locuri, un centru al medicilor de familie prevăzut pentru 180 de vizite pe zi,                   4 farmacii, 2 oficii poştale, o centrală telefonică pentru 3 mii de numere, o casă de cultură avînd o sală cu 750 de locuri, 2 biblioteci, un stadion, o şcoală sportivă, un club pentru adolescenţi, un centru pentru tineret, o filială a şcolii de muzică din Comrat.

În ultimii ani, s-a dezvoltat substanţial infrastructura localităţii. În prezent străzile asfaltate au o lungime totală de 7,5 km, iar cele de pietriş – 23 km. Lungimea totală a gazoductului este de 106,5 km. Sînt gazificate toate obiectele sociale şi 2760 de case de locuit sau 85%. Lungimea totală a apeductului este de 33 km. Au apeduct 68% din casele de locuit. În Congaz există 5 fîntîni arteziene.

Conducerea autorităţilor locale (primarul D.Caraseni, preşedintele consiliului F.Mincu), cu susţinerea autorităţilor ierarhic superioare, reuşeşte să-şi mobilizeze funcţionarii, agenţii economici, populaţia la soluţionarea multiplelor probleme social-economice.

